               ЕВРОПЕЙСКА КОМИСИЯ
            Брюксел, 15.10.2021
            COM(2021) 635 final
            2021/0329(NLE)

            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на Съвместния комитет на ЕИП във връзка с изменението на Протокол 31 относно сътрудничеството в специфични области извън четирите свободи и Протокол 37, съдържащ списъка, предвиден в член 101, към Споразумението за ЕИП(Космическа програма на Съюза)
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която да бъде заета от името на Съюза в рамките на Съвместния комитет на ЕИП във връзка с предвиденото приемане на Решението на Съвместния комитет относно изменение на Протокол 31 (относно сътрудничеството в специфични области извън четирите свободи) и Протокол 37 (съдържащ списъка, предвиден в член 101) към Споразумението за ЕИП

               2.Контекст на предложението

               2.1.Споразумението за ЕИП

               Споразумението за Европейското икономическо пространство („Споразумението за ЕИП“) гарантира равни права и задължения в рамките на вътрешния пазар за гражданите и икономическите оператори в ЕИП. В него се предвижда включването на законодателството на ЕС, обхващащо четирите свободи, в тридесетте държави от ЕИП, включващи държавите — членки на ЕС, Норвегия, Исландия и Лихтенщайн. Освен това Споразумението за ЕИП обхваща сътрудничеството в други важни области, като научноизследователската и развойната дейност, образованието, социалната политика, околната среда, защитата на потребителите, туризма и културата, наричани заедно „съпътстващи и хоризонтални“ политики. Споразумението влезе в сила на 1 януари 1994 г. Европейският съюз заедно със своите държави членки е страна по Споразумението.

               2.2.Съвместен комитет на ЕИП

               Съвместният комитет на ЕИП отговаря за управлението на Споразумението за ЕИП. Той е форум за обмен на мнения, свързани с функционирането на Споразумението за ЕИП. Той приема решенията си с консенсус. В съответствие с Договора от Лисабон отговорност за координиране от страна на ЕС на въпросите, свързани с ЕИП, има Европейската служба за външна дейност.

               2.3.Предвиденият акт на Съвместния комитет на ЕИП

               Съвместният комитет на ЕИП следва да приеме решението на Съвместния комитет на ЕИП („предвидения акт“) във връзка с изменението на Протокол 31 към Споразумението за ЕИП относно сътрудничеството в специфични области извън четирите свободи.

               Целта на предвидения акт е да се разшири сътрудничеството между договарящите се страни по Споразумението за ЕИП, за да се включи участието на членуващите в ЕИП държави от ЕАСТ в космическата програма на Съюза. Поради това Регламент (ЕС) 2021/696
                  1
                следва да бъде включен в Споразумението за ЕИП.

                  Тъй като Лихтенщайн не заяви интерес за участие в космическата програма на Съюза, проектът на решение на Съвместния комитет на ЕИП се отнася само за Норвегия и Исландия.

               В съответствие с бюджетната политика на ЕС всяко участие в дейност на ЕС може да бъде осъществено само след като бъде платена съответната сума за финансово участие. Плащането обаче може да се извърши, след като настоящият проект на решение на Съвета бъде приет и последващата покана на ЕС за внасяне на средства, отправена от Европейската комисия, бъде представена на членуващите в ЕИП държави от ЕАСТ.

               Ето защо, за да се покрие периодът между 1 януари 2021 г. и получаването на съответното плащане, проектът на решение на Съвместния комитет следва да се прилага с обратно действие от 1 януари 2021 г. Обратното действие не засяга правата и задълженията на съответните лица и е в съответствие с принципа на оправданите правни очаквания.

               Предвиденият акт ще бъде обвързващ за страните в съответствие с членове 103 и 104 от Споразумението за ЕИП.

               3.Позиция, която да се заеме от името на Съюза

               Комисията представя проекта на решение на Съвместния комитет на ЕИП пред Съвета, който да го приеме като позиция на Съюза. Комисията ще го представи пред Съвместния комитет на ЕИП възможно най-скоро.

               Съдържанието и естеството на проекта на приложеното решение на Съвместния комитет на ЕИП надхвърлят това, което може да се счита за чисто технически адаптации по смисъла на Регламент (ЕО) № 2894/94 на Съвета
                  2
               . Поради това позицията на Съюза следва да бъде определена от Съвета.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Съвместният комитет на ЕИП е орган, създаден със Споразумението за ЕИП. Актът, който Съвместният комитет на ЕИП има за задача да приеме, представлява акт с правно действие. Предвиденият акт ще бъде задължителен по силата на международното право в съответствие с членове 103 и 104 от Споразумението за ЕИП.

               Предвиденият акт не допълва, нито изменя институционалната рамка на Споразумението. Поради това процесуалноправното основание за предложеното решение е член 218, параграф 9 от ДФЕС във връзка с член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на това, което се изисква от основната или преобладаващата цел или част.

               4.2.2.Приложение в конкретния случай

               Материалноправното основание на предложеното решение съответства на материалноправното основание на правния акт, който той включва в Споразумението за ЕИП. Космическата програма на Съюза се основава на член 189, параграф 2 от ДФЕС. Поради това материалноправното основание за предложеното решение следва да бъде също член 189, параграф 2 от ДФЕС.

               4.3.Заключение

               Правното основание за предложеното решение следва да бъде член 189, параграф 2 от ДФЕС във връзка с член 218, параграф 9 от ДФЕС и член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               5.Отражение върху бюджета

                  Норвегия и Исландия участват финансово в бюджета на Съюза. Точният размер на участието ще бъде определен в съответствие с разпоредбите на Споразумението за ЕИП, след като настоящият проект на решение на Съвета бъде приет.

               6.Публикуване на предвидения акт

               Тъй като с акта на Съвместния комитет на ЕИП ще се измени Протокол 31 към Споразумението за ЕИП относно сътрудничеството в специфични области извън четирите свободи, е целесъобразно той да бъде публикуван в Официален вестник на Европейския съюз, след като бъде приет.

               2021/0329 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз в рамките на Съвместния комитет на ЕИП във връзка с изменението на Протокол 31 относно сътрудничеството в специфични области извън четирите свободи и Протокол 37, съдържащ списъка, предвиден в член 101, към Споразумението за ЕИП

                  (Космическа програма на Съюза)

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 189, параграф 2 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  4
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  5
                („Споразумението за ЕИП“) влезе в сила на 1 януари 1994 г.

               (2)Съгласно член 98 от Споразумението за ЕИП Съвместният комитет на ЕИП може да реши да измени, inter alia, Протокол 31 и Протокол 37 към Споразумението за ЕИП, които съдържат съответно разпоредби относно сътрудничеството в специфични области извън четирите свободи и списъка, предвиден в член 101.

               (3)Регламент (ЕС) 2021/696 на Европейския парламент и на Съвета
                  6
                следва да бъде включен в Споразумението за ЕИП. Само Норвегия и Исландия са засегнати от това изменение.

               (4)Поради това Протокол 31 (относно сътрудничеството в специфични области извън четирите свободи) към Споразумението за ЕИП и Протокол 37 (съдържащ списъка, предвиден в член 101) към Споразумението за ЕИП следва да бъдат съответно изменени.

               (5)Следователно позицията на Съюза в Съвместния комитет на ЕИП следва да се основава на проекта на решение на Съвместния комитет на ЕИП, посочен в приложението към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Съюза в рамките на Съвместния комитет на ЕИП във връзка с предложеното изменение на Протокол 31 (относно сътрудничеството в специфични области извън четирите свободи) към Споразумението за ЕИП и Протокол 37 (съдържащ списъка, предвиден в член 101) към Споразумението за ЕИП) се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) 2021/696 на Европейския парламент и на Съвета от 28 април 2021 г. за създаване на космическа програма на Съюза и Агенция на Европейския съюз за космическата програма и за отмяна на регламенти (ЕС) № 912/2010, (ЕС) № 1285/2013 и (ЕС) № 377/2014 и на Решение № 541/2014/ЕС (ОВ L 170, 12.5.2021 г., стр. 69).

                     (2)

                        Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (ОВ L 305, 30.11.1994 г., стр. 6—8).

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        ОВ L 305, 30.11.1994 г., стр. 6.

                     (5)

                        ОВ L 1, 3.1.1994 г., стр. 3.

                     (6)

                        Регламент (ЕС) 2021/696 на Европейския парламент и на Съвета от 28 април 2021 г. за създаване на космическа програма на Съюза и Агенция на Европейския съюз за космическата програма и за отмяна на регламенти (ЕС) № 912/2010, (ЕС) № 1285/2013 и (ЕС) № 377/2014 и на Решение № 541/2014/ЕС (ОВ L 170, 12.5.2021 г., стр. 69).

    ---documentbreak---

               ЕВРОПЕЙСКА КОМИСИЯ
            Брюксел, 15.10.2021
            COM(2021) 635 final

            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на Съвместния комитет на ЕИП във връзка с изменението на Протокол 31 относно сътрудничеството в специфични области извън четирите свободи и Протокол 37, съдържащ списъка, предвиден в член 101, към Споразумението за ЕИП(Космическа програма на Съюза)

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на Протокол 31 (относно сътрудничеството в специфични области извън четирите свободи) и Протокол 37 (съдържащ списъка, предвиден в член 101) към Споразумението за ЕИП

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,

               като има предвид, че:

               (1)Целесъобразно е сътрудничеството на договарящите се страни към Споразумението за ЕИП да се разшири, за да се включи Регламент (ЕС) 2021/696 на Европейския парламент и на Съвета от 28 април 2021 г. за създаване на космическа програма на Съюза и Агенция на Европейския съюз за космическата програма и за отмяна на регламенти (ЕС) № 912/2010, (ЕС) № 285/2013 и (ЕС) № 377/2014 и на Решение № 541/2014/ЕС
                  1
               .

               (2)Целесъобразно е участието на държавите от ЕАСТ в дейностите, произтичащи от Регламент (ЕС) 2021/696, да започне от 1 януари 2021 г., независимо от това кога е прието настоящото решение и дали изпълнението на евентуалните конституционни изисквания за настоящото решение е нотифицирано след 10 юли 2021 г.

               (3)Субектите, установени в държавите от ЕАСТ, следва да имат право да участват в дейности, които започват да се изпълняват преди влизането в сила на настоящото решение. Разходите, направени за такива дейности, които започват да се изпълняват след 1 януари 2021 г., могат да се считат за допустими при същите условия като за разходите, извършени от субекти, установени в държавите — членки на ЕС, при условие че настоящото решение влезе в сила преди края на въпросната дейност.

               (4)Условията за участие на държавите от ЕАСТ и техните институции, предприятия, организации и граждани в програми на Европейския съюз са определени в Споразумението за ЕИП, и по-специално в член 81 от него.

               (5)Договарящите се страни признават съществуващото официално сътрудничество в различните космически програми на ЕС. Те желаят да надграждат това силно партньорство и да разширят сътрудничеството до всички съответни компоненти на новата космическа програма.

               (6)По отношение на участието на Норвегия следва да се вземе под внимание и Споразумение за сътрудничество за спътникова навигация между Европейския съюз и неговите държави членки и Норвегия
                  2
               .

               (7)Следователно Протокол 31 и Протокол 37 към Споразумението за ЕИП следва да бъдат съответно изменени, за да може това разширено сътрудничество да започне от 1 януари 2021 г.,

               ПРИЕ НАСТОЯЩОТО РЕШЕНИЕ:

               Член 1

               След точка 8г от член 1 от Протокол 31 към Споразумението за ЕИП се добавя следното:

               „8да)Считано от 1 януари 2021 г. държавите от ЕАСТ участват в дейностите, които могат да произтичат от следния акт на Съюза и в Агенцията на Европейския съюз за космическата програма, наричана по-нататък „Агенцията“, с изключение на дейностите за GOVSATCOM и дейностите за космическо наблюдение и проследяване (SST) на компонента за информираност за ситуацията в космоса (SSA), създадени със следния акт на Съюза:

               —32021 R 0696: Регламент (ЕС) 2021/696 на Европейския парламент и на Съвета от 28 април 2021 г. за създаване на космическа програма на Съюза и Агенция на Европейския съюз за космическата програма и за отмяна на регламенти (ЕС) № 912/2010, (ЕС) № 285/2013 и (ЕС) № 377/2014 и на Решение № 541/2014/ЕС (ОВ L 170, 12.5.2021 г., стр. 69).

               б)Държавите от ЕАСТ участват финансово в дейностите, отбелязани в буква a) в съответствие с член 82, параграф 1, буква a) от Споразумението и Протокол 32 към него.

               в)Финансовата вноска, посочена в буква б), покрива също разходите за включването на държавите от ЕАСТ в мисията на EGNOS и разширяването на покритието на услугите на EGNOS на териториите на участващите държави от ЕАСТ. Това разширяване на покритието зависи от техническата осъществимост и не трябва да забавя разширяването на географското покритие на системата EGNOS на териториите на държавите — членки на ЕС, с географско разположение в Европа.

               г)Разходите за дейности, чието изпълнение започва след 1 януари 2021 г., могат да се считат за допустими от датата на започване на дейността, определена в съответното споразумение за отпускане на безвъзмездни средства или съответното решение за отпускане на безвъзмездни средства, при заложените в него условия, при условие че Решение на Съвместния комитет на ЕИП № XX/2021 от хх 2021 г. [настоящото решение] влезе в сила преди приключването на дейността.

               д)Допустимите държави от ЕАСТ участват изцяло, без право на глас, в Административния съвет на Агенцията.

               е)Допустимите държави от ЕАСТ участват без право на глас в Съвета за акредитация на сигурността на Агенцията за съответните части на програмата и за тях се прилага ограничението в съответствие с политиката „необходимост да се знае“, установена от програмата.

               ж)Агенцията има юридическа правосубектност. Във всички държави на договарящите се страни тя се ползва с най-широката правоспособност, предоставяна на юридическите лица съгласно техните закони.

               з)Държавите от ЕАСТ предоставят привилегии и имунитети на Агенцията и на нейния персонал, които съответстват на съдържащите се в Протокола за привилегиите и имунитетите на Европейския съюз.

               и)Чрез дерогация от член 12, параграф 2, буква а) и член 82, параграф 3, буква а) от Условията за работа на другите служители на Европейския съюз, граждани на държавите от ЕАСТ, ползващи се с пълни права като граждани, могат да бъдат наемани на работа по договор от директора на Агенцията.

               й)Чрез дерогация от член 12, параграф 2, буква д), член 82, параграф 3, буква д) и член 85, параграф 3 от Условията за работа на другите служители на Европейския съюз езиците, посочени в член 129, параграф 1 от Споразумението за ЕИП, се считат от Агенцията по отношение на нейния персонал за езици на Съюза, посочени в член 55, параграф 1 от Договора за Европейския съюз.

               к)Съгласно член 79, параграф 3 от Споразумението спрямо настоящия параграф се прилага част VII (Институционални разпоредби) от Споразумението с изключение на раздели 1 и 2 от глава 3.

               л)За целите на настоящия регламент, Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, Съвета и Комисията се прилага за всички документи на Агенцията и по отношение на държавите от ЕАСТ.

               м)Допустимите държави от ЕАСТ участват изцяло, без право на глас, в комитетите на Съюза, които подпомагат Европейската комисия в управлението, разработването и изпълнението на компонентите „Галилео“, EGNOS, „Коперник“ и подкомпонентите на SSA за метеорологични явления в космическото пространство и за мониторинг на риска от приближаване до Земята на близки до Земята обекти на дейностите, посочени в буква а).

               Участието в конфигурацията по сигурността на тези комитети подлежи на ограничението в съответствие с политиката „необходимост да се знае“, установена с програмата.

               н)Лихтенщайн се освобождава от участие в програмата и от финансов принос към нея.

               о)Исландия участва и допринася финансово за следните дейности на програмата: EGNOS, „Коперник“ и подкомпонентите на SSA за метеорологични явления в космическото пространство (SWE) и за мониторинг на риска от приближаване до Земята на близки до Земята обекти (NEO).“

               Член 2

               Протокол 37 към Споразумението за ЕИП се изменя, както следва:

               1.Текстът на точки 36 и 37 се заличава.

               2.Добавят се следните точки:

               „43.Съветът за акредитация на сигурността на Агенцията на Европейския съюз за космическата програма (Регламент (ЕС) 2021/696 на Европейския парламент и на Съвета).

               44.Административният съвет на Агенцията на Европейския съюз за космическата програма (Регламент (ЕС) 2021/696 на Европейския парламент и на Съвета).“.

               Член 3

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП
                  3*.

               То се прилага от 1 януари 2021 г.

               Член 4

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  […]

                  Секретари

                  на Съвместния комитет на ЕИП

                  […]

                     (1)

                        OВ L 170, 12.5.2021 г., стр. 69.

                     (2)

                        ОВ L 283, 29.10.2010 г., стр. 12.

                     (3)
                  *
                        [Без отбелязани конституционни изисквания.] [С отбелязани конституционни изисквания.]


               ЕВРОПЕЙСКА КОМИСИЯ
            Брюксел, 8.11.2021
            COM(2021) 683 final
            2021/0356(BUD)

            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка със заявление от Испания — EGF/2021/004 ES/Aragón automotive

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията за съкратени работници (ЕФПГ) са определени в Регламент (ЕС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  1
                (наричан по-долу „Регламент за ЕФПГ“).

               2.На 26 юли 2021 г. Испания подаде заявление EGF/2021/004 ES/Aragón automotive за финансово участие от ЕФПГ след извършени съкращения в икономическия отрасъл от разделение 29 по NACE Rev. 2 („Производство на автомобили, ремаркета и полуремаркета“) в региона на ниво 2 по NUTS Aragón (ES24) в Испания.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        ЕФПГ/2021/004 ES/Aragón automotive

                        Държава членка

                        Испания

                        Засегнат(и) регион(и) (ниво 2 по NUTS
                           2
                        )

                        Aragón (ES24)

                        Дата на подаване на заявлението

                        26 юли 2021 г.

                        Дата на потвърждението за получаване на заявлението

                        4 август 2021 г.

                        Дата на искането за допълнителна информация

                        9 август 2021 г.

                        Срок за предоставяне на допълнителната информация

                        30 август 2021 г.

                        Срок за приключване на оценката

                        10 ноември 2021 г.

                        Критерий за намеса

                        Член 4, параграф 2, буква б) от Регламента за ЕФПГ

                        Брой на засегнатите предприятия

                        50

                        Сектор(и) на икономическа дейност

                        (разделение по NACE Rev. 2)
                           3

                        Разделение 29 („Производство на автомобили, ремаркета и полуремаркета“)

                        Референтен период (шест месеца):

                        1 ноември 2020 г. — 1 май 2021 г.

                        Брой на съкращенията по време на референтния период (а)

                        592

                        Брой на съкращенията преди или след референтния период (б)

                        460

                        Общ брой на съкращенията (a + б)

                        1 052

                        Общ брой на бенефициерите, отговарящи на критериите

                        1 052

                        Общ брой на бенефициерите от целевата група

                        320

                        Бюджет за персонализирани услуги (EUR)

                        1 600 280

                        Бюджет за прилагането на ЕФПГ
                           4
                         (EUR)

                        0 052 500

                        Общ бюджет (EUR)

                        1 652 780

                        Финансово участие от ЕФПГ (85 %) (EUR)

                        1 404 863

               ОЦЕНКА НА ЗАЯВЛЕНИЕТО

               Процедура

               4.Испания подаде заявление EGF/2021/004 ES/Aragón automotive на 26 юли 2021 г.
                  5
                — 12 седмици след датата, на която бяха изпълнени критериите за намеса, определени в член 4 от Регламента за ЕФПГ. На 4 август 2021 г. Комисията потвърди получаването на заявлението, а на 9 август 2021 г. поиска допълнителна информация от Испания. Допълнителната информация бе предоставена в срок от 15 работни дни от датата на искането. На 10 ноември 2021 г. изтича срокът от 50 работни дни от датата на получаване на пълното заявление, в рамките на който Комисията следва да приключи оценката си за това дали заявлението отговаря на условията за предоставяне на финансов принос.

               Допустимост на заявлението

               Засегнати предприятия и бенефициери

               5.Заявлението се отнася до 592 съкратени работници, чиято дейност беше прекратена в икономическия отрасъл от разделение 29 по NACE Rev. 2 („Производство на автомобили, ремаркета и полуремаркета“), намиращ се в региона на ниво 2 по NUTS Aragón (ES24).

                        Предприятия и брой на съкратените лица през референтния период

                        Adieconti S.L.

                        11

                        Lear Corporation Asientos S.L.

                        26

                        Adient Automotive S.L.

                        4

                        Lecitrailer Post Venta Zaragoza S.L.

                        1

                        Adient Seating Spain S.L.

                        7

                        Lecitrailer S.A.

                        1

                        Af Aftermarket Iberica S.L.

                        1

                        Magna Automotive Spain S.A.U.

                        2

                        Android Industries Zaragoza S.L.

                        13

                        Mahle Behr Spain S.A.

                        1

                        Arcelormital Tailored Blanks Zaragoza S.L.

                        1

                        Majorel Sp Solutions S.A.U

                        2

                        Carrocerías Moncayo S.L.

                        1

                        Mann-Hummel Iberica S.A.

                        63

                        Carrocerías Vicam S.L.

                        1

                        Modulos Ribera Alta S.L.U.

                        1

                        Carrocerías Vicente Salomon Sanz S.L.

                        2

                        Opel España S.L.U.

                        181

                        Casting Ros S.A.

                        1

                        Proma Hispania S.A.Ad

                        5

                        Celulosa Fabril S.A.

                        1

                        Remolques Jalon S.L.

                        1

                        Cooper Estándar Automotive España Slu

                        11

                        Rhenus Automotive Systems Zaragoza

                        2

                        Copo Aragón S.L.U.

                        1

                        Rigual S.A.

                        2

                        Copo Zaragoza S.A.

                        11

                        Ronal Iberica S.A. Unipersonal

                        4

                        Dana Automoción S.A.

                        11

                        Schmitz Cargobull Iberica S.A.

                        1

                        Faurecia Automotive España S.A.

                        1

                        Seguridad De Servicio Movil S.L.

                        18

                        Faurecia Sistemas de Escape

                        2

                        Talleres Emilio Montañes S.A.

                        1

                        Flexngate Aragón S.L.

                        3

                        Ti Group Automotive Systems S.A.

                        61

                        Gestamp Aragón S.A.

                        4

                        Traf Automotions S.L.

                        2

                        Gestamp Manufacturing Autochasis S.L.

                        2

                        Tristone Flowtech Spain S.A.

                        1

                        Icer Brakes S.A.

                        2

                        Union Tecnológica del Automóvil S.L.

                        3

                        Ilunion Servicios Industriales Aragón S.L.

                        11

                        Valeo Térmico S.A.

                        75

                        Ilunion Servicios Industriales S.L.

                        1

                        Zanini Epila S.L.

                        11

                        Insonorizantes Pelzer S.A.

                        7

                        ZF-Aftermarket Ibérica SL.

                        1

                        Kdk-Dongkook Automotive Spain S.A.

                        15

                        Zfoam España SL

                        1

                        Общ брой на предприятията: 50

                        Общ брой на съкратените лица:

                        592

                        Общ брой на самостоятелно заетите лица, чиято дейност е прекратена:

                        0

                        Общ брой на отговарящите на критериите работници и самостоятелно заети лица:

                        592

               Критерии за намеса

               6.Испания подаде заявлението съгласно критериите за намеса, посочени в член 4, параграф 2, буква б) от Регламента за ЕФПГ, съгласно който е необходимо да е прекратена дейността на най-малко 200 съкратени работници за референтен период от шест месеца в предприятия, които извършват дейност в един и същ икономически сектор, класифициран в разделение на NACE Rev. 2, и са разположени в един регион или в два съседни региона, определени на ниво 2 по NUTS, в дадена държава членка. В разделение 29 по NACE Rev. 2 („Производство на автомобили, ремаркета и полуремаркета“) бяха съкратени 592 работници в региона на ниво 2 по NUTS Aragón (ES24).

               7.Шестмесечният референтен период за заявлението започва на 1 ноември 2020 г. и приключва на 1 май 2021 г.

               Изчисляване на броя на съкращенията и на случаите на прекратяване на дейност

               8.Прекратяването на дейността на всички съкратени работници през референтния период е изчислено от датата на фактическото прекратяване на трудовия договор или изтичането на неговия срок.

               Бенефициери, отговарящи на критериите

               9.Освен горепосочените работници, към бенефициерите, отговарящи на критериите, спадат 460 съкратени работници, чиято дейност е била прекратена преди или след шестмесечния референтен период. Дейността на всички тези работници е била прекратена в рамките на шест месеца преди началото на референтния период на 1 ноември 2020 г. и/или между края на референтния период и деня преди приемането на настоящото предложение. Може да се установи ясна причинно-следствена връзка със събитието, което е довело до прекратяването на дейността на работниците, съкратени през референтния период.

               10.Следователно общият брой на отговарящите на критериите бенефициери е 1 052.

               Описание на събитията, довели до съкращаването на работниците и прекратяването на дейността

               11.Събитията, довели до тези съкращения, са ефектът от пандемията от COVID-19 върху испанския автомобилен сектор и недостигът на полупроводници.

               12.В резултат от строгите ограничителни мерки, наложени в Испания през второто тримесечие на 2020 г., бяха съкратени някои несъществени икономически дейности и услуги, което доведе до временно закриване на търговската дейност на търговците на автомобили и на производството на автомобили.

               13.Според данни от Confemetal
                  6
                и Anfac
                  7
                пандемията е оказала значително въздействие върху дейността и оборота на предприятията, работещи в автомобилния сектор в Испания, което е довело до спад на продажбите (32,3 %)
                  8
               , производството (18,9 %) и оборота (11,3 %) през 2020 г. в сравнение с 2019 г., с отрицателни последици за заетостта и за ликвидността на предприятията (неизпълнение на задължения за плащане, достъп до кредити и др.)
                  9
               .

               14.Производството на всички видове автомобили спадна през 2020 г.

                        2019

                        2020

                        Изменение 20/19 г.
                           ( % )

                        Пътнически и високопроходими автомобили

                        2 248 291

                        1 800 664

                        -19,9

                        Леки търговски превозни средства

                        524 504

                        430 616

                        -17,9

                        Промишлени превозни средства

                        49 837

                        36 905

                        -26,9

               Източник: Anfac
                  10

               15.В периода януари—юни 2021 г. производството на автомобили в Испания (1,2 милиона бр.) все още беше с 21,6 % по-ниско в сравнение с производството през същия период на 2019 г. Производството през юни 2021 г. (172 696 бр.) беше с 33,8 % по-ниско спрямо юни 2019 г. и с 18,1 % спрямо юни 2020 г.
                  11
               .

               16.Според Anfac световният недостиг на полупроводници създава допълнително напрежение в автомобилния сектор и води до значителен спад в производството на автомобили. В началото на 2021 г. се прогнозираше, че кризата с чиповете ще доведе до загуби в автомобилния сектор в размер на около 60 милиарда евро. Тази сума е коригирана нагоре до над 90 милиарда евро
                  12
               . Очакванията в отрасъла са, че този проблем ще продължи през цялата първа половина на 2022 г.
                  13
               .

               17.Ограничителните мерки и недостигът на полупроводници доведоха до прекъсване или забавяне на производството на автомобили в Испания
                  14
               , в резултат на което автомобилните производители започнаха да използват схеми за работа с намалено работно време или временно да спират работа със съответната загуба на работни места
                  15
               .

               Прилагане на Рамката за качество на ЕС за предвиждане на промените и преструктуриране

               18.В настоящото заявление Испания описва по какъв начин са взети предвид препоръките, изложени в Рамката за качество на ЕС за предвиждане на промените и преструктуриране. Испанските органи потвърдиха, че са предприети действия за по-добро предвиждане и управление на процесите на преструктуриране и са взети мерки.

               19.Испания подчертава, че публичните органи наблюдават процесите на преструктуриране и управляват исканията за колективни съкращения, въпреки че нямат правомощия за разрешение/отказ. Тези органи обаче могат да изготвят програми за насърчаване на създаването на работни места в партньорство с местни органи или публично-частни организации (агенции за пренасочване на кадри).

               20.В периода преди съкращенията в съответствие с националното законодателство социалните партньори, предприятията и представителите на работниците и служителите участват в преговорни процеси, насочени към постигане на съгласие относно съкращенията и плановете за аутплейсмънт, които са правно задължение на предприятието, което уволнява едновременно 50 или повече работници. С плановете за аутплейсмънт на работниците се предоставя помощ при търсене на работа, професионално ориентиране и обучение. Продължителността на плановете е шест месеца. Публичната служба по заетостта на Арагон (INAEM) осигурява услуги за пренасочване на съкратените работници, които нямат право да се възползват от плановете за аутплейсмънт.

               21.Като част от регионалната стратегия по заетостта INAEM провежда разнообразни програми за обучение, като Detecta
                  16
                (обучение в комбинация с работа), обучение за активно заети лица
                  17
               , обучение в CTA
                  18
                (CTA е център за модерни технологии към INAEM, който предлага обучение, свързано с ИКТ и аудиовизуални технологии).

               22.Относно вече предприетите дейности за подпомагане на съкратени работници Испания информира, че INAEM е предоставила на работниците достъп до своите общи услуги (подкрепа при търсене на работа, професионално консултиране и обучение — най-вече свързани с придобиването на сертификати за професионална квалификация).

               Очаквано въздействие на съкращенията върху икономиката и заетостта на местно, регионално или национално равнище

               23.В Арагон на автомобилния сектор се падат 2,42 % от нетната заетост и около 6 % от регионалния БВП
                  19
               .

               24.Според Статистическия институт на Арагон (IAEST) от февруари до юни 2021 г. броят на регистрираните търсещи работа лица в Арагон се е понижил с 11 % — от 85 158 на 75 578 души
                  20
               . Регистрираната безработица обаче остава с 26 % по-висока от равнищата преди пандемията (60 000 търсещи работа лица през юни 2019 г.)
                  21
               .

               25.През юни 2021 г. регионалният коефициент на безработица е 10,7 %
                  22
               , т.е. с 3,6 процентни пункта по-висок от средния за ЕС (7,1 %)
                  23
               .

               26.От всички търсещи работа лица в Арагон 60 % са жени (процентът се повишава до 65 %, ако се вземе предвид само групата на дълготрайно безработните). В допълнение към това, 52 % от регистрираните лица, които търсят работа, са дълготрайно безработни (повече от 12 месеца), като 49 % от тях са на възраст над 50 години
                  24
               .

               27.Като се има предвид, че 40 % от бенефициерите, към които е насочена помощта, попадат във възрастовата група над 54 години и че една трета от съкратените работници са жени, уволненията ще имат особено въздействие върху тези две категории работници, които вече са в неравностойно положение на регионалния пазар на труда. Регионалните власти твърдят, че съкратените работници ще се нуждаят от допълнителна и целенасочена подкрепа, за да се увеличи възможността им да намерят нова работа.

               Бенефициери от целевата група и предложени мерки

               Бенефициери от целевата група

               28.Прогнозният брой на съкратените работници, които се очаква да вземат участие в мерките, е 320. Разпределението на тези работници по пол, възрастова група и образователна степен е следното:

                        Категория

                        Брой на
                           очакваните бенефициери

                        Пол:

                        Мъже:

                        211

                        (65,9 %)

                        Жени:

                        109

                        (34,1 %)

                        Небинарни

                        0

                        (0,00 %)

                        Възрастова група:

                        Под 30 години:

                        31

                        (9,7 %)

                        30—54 години:

                        162

                        (50,6 %)

                        Над 54 години:

                        127

                        (39,7 %)

                        Образователна степен

                        Прогимназиален етап на основното образование или по-ниска образователна степен
                           25

                        111

                        (34,7 %)

                        Гимназиален етап на средното образование
                           26
                         или образование след средното образование
                           27

                        151

                        (47,2 %)

                        Висше образование
                           28

                        58

                        (18,1 %)

               Предложени мерки

               29.Персонализираните услуги, които се предвижда да бъдат предоставени на съкратените работници, включват следните мерки:

               –Общи информационни и встъпителни сесии. Информационните сесии са първата мярка, която ще бъде предложена на всички бенефициери от целевата група, и включват обща информация относно наличните програми за консултиране и за обучение, както и относно стимулите. Индивидуалните информационни сесии включват профилиране на участника и определяне на съветник, който ще подкрепя работника в процеса на намиране на нова работа.

               –Ще се предоставя професионално ориентиране посредством колективни и индивидуални сесии. На работниците, желаещи да работят като самостоятелно заети лица, ще бъдат предоставени сесии за индивидуално наставничество, които може да включват планиране, извършване на проучвания за осъществимост, изготвяне на бизнес план, съдействие при идентифициране на възможности за финансиране и др.

               –Съдействие при активно търсене на работа. По време на сесиите, провеждани два пъти седмично, работниците ще получават информация за техниките за търсене на работа и процесите на наемане. Тази мярка включва също така активно търсене на местни и регионални възможности за работа и намиране на съответствия между свободни работни места и профили на търсещи работа.

               –Обучение. То ще включва (1) хоризонтално обучение, като социални умения и умения в областта на ИКТ. (2) Професионално обучение за преквалификация за лицата, решили да преориентират своята професионална кариера извън автомобилния сектор, например към логистика, заваряване, инструменти на т.нар. Индустрия 4.0 в производствени среди (основни елементи, проблеми и процес на прилагане на автоматизирано управлявани превозни средства (AGV), добавена реалност и виртуална реалност (AR/VR) и коботи
                  29
                в производството), или Lean Six Sigma (управление на проекти). (3) Професионално обучение за повишаване на квалификацията за придобиване на търсени в автомобилния сектор умения, като предотвратяване на рисковете при работата с акумулатори за хибридни електрически превозни средства (HEV)
                  30
               ; автоматизация на киберсигурността и откриване на заплахи; вътрешен одитор за качеството в автомобилната промишленост; или Основните инструменти на AIAG
                  31
               , които представляват необходими инструменти за прилагане на Системи за управление на качеството за автомобилната промишленост, и включват План за разширено планиране и контрол на качеството на продукта (APQP), Стандарт за пускане на нови продукти в автомобилната индустрия (PPAP), Анализ на характера и последствията от отказите (FMEA), Статистически контрол на процесите (SPC) и Анализ на измерителните системи (MSA); и т.н.

               –Стимули. (1) Стимули за насърчаване на участието. Работниците, завършили всички мерки, включени в техните договорени планове за връщане на работа, ще получат еднократна сума от 500 EUR (700 EUR за участници с отговорности за полагане на грижи); (2) Стимул за аутплейсмънт. Бенефициери, които се завръщат на работа на трудов договор с продължителност най-малко три месеца, ще получат еднократна сума от 300 EUR. Целта на този стимул е да се насърчи бързото повторно наемане на работа и да се стимулират възрастните работници да останат на пазара на труда; (3) Помощ за покриване на разходите за пътуване. На бенефициерите може да бъдат възстановявани разходите за обществен транспорт или 0,19 EUR/километър, когато пътуват с частна кола за участие в мерките.

               30.Мерките са планирани така, че да бъдат в съответствие със стратегията за кръгова икономика на Испания
                  32
               . Хоризонталното обучение за умения в областта на ИКТ, заедно с част от планираното обучението за повишаване на квалификацията/преквалификацията, отговаря на изискването за разпространяване на уменията, необходими в цифровата индустриална епоха и в икономика с ефективно използване на ресурсите в съответствие с член 7.2 на Регламента за ЕФПГ.

               31.Предложеният съгласуван пакет от персонализирани услуги, описан в настоящия документ, се състои от активни мерки на трудовия пазар в рамките на допустимите мерки, посочени в член 7 от Регламента за ЕФПГ. Предложените услуги не заместват пасивните мерки за социална закрила.

               32.Испания предостави поисканата информация относно мерките, които са задължителни за засегнатото предприятие по силата на националното законодателство или съгласно колективните трудови договори. Потвърдено беше, че финансовият принос от ЕФПГ няма да замени тези мерки.

               Прогнозен бюджет

               33.Общо прогнозните разходи възлизат на 1 652 780 EUR, като обхващат разходи за персонализирани услуги в размер на 1 600 280 EUR и разходи за дейности по подготовка, управление, информиране и популяризиране, контрол и докладване в размер на 52 500 EUR.

               34.Общият размер на заявения финансов принос от ЕФПГ възлиза на 1 404 863 EUR (85 % от общия размер на разходите).

               35.Националното предварително финансиране и съфинансиране се осигурява от публичната служба по заетостта на Арагон (INAEM).

                        Мерки

                        Прогнозен брой участници

                        Прогнозни разходи за един участник
                        (EUR)
                           33

                        Общо прогнозни разходи

                        (EUR)
                           34

                        Персонализирани услуги (мерки по член 7, параграф 2, буква а) от Регламента за ЕФПГ)

                        Общи информационни и встъпителни сесии
                           (sensibilización y acogida)

                        320

                        374

                        119 680

                        Професионално ориентиране
                           (orientación profesional)

                        320

                        800

                        256 000

                        Съдействие за активно търсене на работа
                           (intermediación laboral y búsqueda de empleo)

                        320

                        1 100

                        352 000

                        Обучение
                           (formación)

                        260

                        1 954

                        508 000

                        Междинен сбор (a):

                        Процент от пакета персонализирани услуги

                        –

                        1 235 680

                        (77,22 %)

                        Помощи и стимули (мерки по член 7, параграф 2, буква б) от Регламента за ЕФПГ)

                        Стимули
                           (incentivo a la participación, a la búsqueda de empleo, y contribución a los gastos de desplazamiento)

                        310

                        1 176
                           35

                        364 600

                        Междинен сбор (б):

                        Процент от пакета персонализирани услуги:

                        –

                        364 600

                        (22,78 %)

                        Дейности по член 7, параграф 5 от Регламента за ЕФПГ

                        1. Подготовка

                        –

                        6 000

                        2. Управление

                        –

                        2 500

                        3. Информиране и публичност

                        –

                        2 000

                        4. Контрол и докладване

                        –

                        42 000

                        Междинен сбор (в):

                        Процент от общите разходи:

                        –

                        52 500

                        (3,18 %)

                        Общо разходи (а + б + в):

                        –

                        1 652 780

                        Финансово участие от ЕФПГ (85 % от общия размер на разходите)

                        –

                        1 404 863

               36.Разходите за мерките, определени в горната таблица като мерки по член 7, параграф 2, буква б) от Регламента за ЕФПГ, не надвишават 35 % от общия размер на разходите за съгласувания пакет от персонализирани услуги. Испания потвърди, че тези мерки са обвързани с условието за активно участие на бенефициерите от целевата група в дейности по търсене на работа или обучение.

               Период на допустимост на разходите

               37.Испания започна да предоставя персонализирани услуги на бенефициерите от целевата група на 15 октомври 2021 г. С оглед на това разходите за мерките ще бъдат допустими за предоставяне на финансов принос от ЕФПГ в периода от 15 октомври 2021 г. до 24 месеца след датата на влизане в сила на решението за финансиране.

               38.Испания е започнала да извършва административни разходи по прилагането на ЕФПГ на 1 октомври 2021 г. С оглед на това разходите за дейности по подготовка, управление, информиране и популяризиране, контрол и докладване ще бъдат допустими за финансов принос от ЕФПГ в периода от 1 октомври 2021 г. до 31 месеца след датата на влизане в сила на решението за финансиране.

               Допълване с действия, финансирани с национални средства или със средства от Съюза

               39.Испания потвърди, че описаните по-горе мерки, за които се предоставя финансово участие от ЕФПГ, няма да получат финансова подкрепа от други финансови инструменти на Европейския съюз.

               40.Със съгласувания пакет от персонализирани услуги се допълват действия, финансирани с други национални средства или със средства от ЕС, като например общите услуги за аутплейсмънт, предлагани от регионалните публични служби по заетостта или плановете за аутплейсмънт.

               Консултации с бенефициерите от целевата група, с техни представители или със социалните партньори, както и със съответните органи на местно и регионално равнище

               41.Испания посочи, че съгласуваният пакет от персонализирани услуги е изготвен в консултация със социалните партньори (UGT
                  36
               , CCOO
                  37
               , CEPYME
                  38
                и CEOE
                  39
               ). Заявлението беше обсъдено на политическо равнище на заседание за диалог между социалните партньори на 3 декември 2020 г. и 16 юли 2021 г. На 26 юни 2021 г. беше проведена тристранна среща на техническо равнище. Социалните партньори ще участват също в изпълнението на пакета от мерки, както и при предходните случаи на помощ по линия на ЕФПГ, свързани с Арагон
                  40
               . INAEM поиска мнението на Aragon Automotive Cluster (CAAR) относно търсените умения и най-подходящото обучение, което да улесни връщането на съкратените работници в автомобилния сектор.

               Системи за управление и контрол

               42.В заявлението е описана системата за управление и контрол и са посочени отговорностите на съответните органи. Испания уведоми Комисията, че финансовото участие ще бъде управлявано и контролирано от същите органи, които управляват и контролират Европейския социален фонд плюс. INAEM ще бъде междинното звено на управляващия орган.

               Ангажименти, поети от засегнатата държава членка

               43.Испания е предоставила всички необходими гаранции за това, че:

               –при достъпа до предложените мерки и тяхното изпълнение ще се спазват принципите на равно третиране и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –когато предприятието, извършило съкращенията, е продължило дейността си след освобождаването на работниците, то е спазило своите правни задължения и е предприело съответните действия във връзка с работниците си;

               –няма да се ползва двойно финансиране;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавните помощи.

               ОТРАЖЕНИЕ ВЪРХУ БЮДЖЕТА

               Бюджетно предложение

               44.В съответствие с предвиденото в член 8 от Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027
                  41
                ЕФПГ не може да надхвърля максимален годишен размер от 186 милиона евро (по цени от 2018 г.).

               45.След като проучи заявлението с оглед на условията, определени в член 13, параграфи 1 и 2 от Регламента за ЕФПГ, и като отчете броя на бенефициерите от целевата група, предложените мерки и очакваните разходи, Комисията предлага да бъдат мобилизирани средства от ЕФПГ в размер на 1 404 863 EUR, което представлява 85 % от общите разходи за предложените мерки, за предоставяне на финансов принос по заявлението.

               46.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с предвиденото в точка 9 от Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление, както и относно нови собствени ресурси, включително пътна карта за въвеждането на нови собствени ресурси
                  42
               .

               Свързани актове

               47.Едновременно с настоящото предложение за Решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 1 404 863 EUR към съответния бюджетен ред.

               48.Едновременно с приемането на настоящото предложение за Решение за мобилизиране на средства от ЕФПГ Комисията прие решение за предоставяне на финансов принос, което представлява решение за финансиране по смисъла на член 110 от Финансовия регламент
                  43
               . Решението за финансиране ще влезе в сила на датата, на която Комисията бъде уведомена за одобряването на бюджетния трансфер от Европейския парламент и от Съвета.

               2021/0356 (BUD)

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със заявление от Испания — EGF/2021/004 ES/Aragón automotive

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013
                  44
               , и по-специално член 15, параграф 1 от него,

               като взеха предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление, както и относно нови собствени ресурси, включително пътна карта за въвеждане на нови собствени ресурси
                  45
               , и по-специално точка 9 от него,

               като взеха предвид предложението на Европейската комисия,

               като имат предвид, че:

               (1)Европейският фонд за приспособяване към глобализацията (ЕФПГ) за съкратени работници цели да се демонстрира солидарност и да се насърчи устойчивата заетост с достойни условия на труд в Съюза чрез оказване на подкрепа на съкратени работници и самостоятелно заети лица, чиято дейност е била прекратена в резултат на значителни промени, свързани с преструктуриране, както и чрез оказване на съдействие при връщането им към устойчива заетост с достойни условия на труд възможно най-скоро.

               (2)В съответствие с предвиденото в член 8 от Регламент (ЕС, Евратом) 2020/2093 на Съвета
                  46
                ЕФПГ не може да надхвърля максимален годишен размер от 186 милиона евро (по цени от 2018 г.).

               (3)На 26 юли 2021 г. Испания подаде заявление за мобилизиране на ЕФПГ във връзка с извършените съкращения на работници в икономическия отрасъл от разделение 29 по Статистическата класификация на икономическите дейности в Европейската общност (NACE)
                  47
                Rev. 2 („Производство на автомобили, ремаркета и полуремаркета“) в региона на ниво 2 по номенклатурата на териториалните единици за статистически цели (NUTS)
                  48
                Aragón (ES24) в Испания. Към него беше предоставена допълнителна информация, както е предвидено в член 8, параграф 5 от Регламент (ЕС) 2021/691. Заявлението отговаря на условията за финансово участие от ЕФПГ, установени в член 13 от Регламент (ЕС) 2021/691.

               (4)Поради това ЕФПГ следва да бъде мобилизиран за предоставяне на финансово участие в размер на 1 404 863 EUR във връзка с подаденото от Испания заявление.

               (5)За да се сведе до минимум времето за мобилизиране на средствата от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Съюза за финансовата 2021 година от Европейския фонд за приспособяване към глобализацията за съкратени работници се мобилизират средства за предоставяне на сумата от 1 404 863 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]
                  49*.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        OВ L 153, 3.5.2021 г., стр. 48.

                     (2)

                        Делегиран регламент (ЕС) 2019/1755 на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS). OВ L 270, 24.10.2019 г., стр. 1—56.

                     (3)

                        OВ L 393, 30.12.2006 г., стр. 1.

                     (4)

                        В съответствие с член 7, параграф 5 от Регламент (EС) 2021/691.

                     (5)

                        12-седмичният срок спря да тече между 30 април 2021 г. и 3 май 2021 г. в съответствие с член 8, параграф 2 от Регламент (ЕС) 2021/691.

                     (6)

                        Confemetal е конфедерацията на металургичните предприятия в Испания, която представлява около 220 000 предприятия и повече от един милион и половина работници.

                     (7)

                        Anfac е асоциацията на испанските производители на автомобили.

                     (8)

                  https://anfac.com/wp-content/uploads/2021/07/Informe-Anual-ANFAC-2020.pdf

                     (9)

                        Confemetal. Информационен бюлетин „Metal en cifras“
                  № 199
                  , юли 2021 г.

                     (10)

                  https://anfac.com/wp-content/uploads/2021/07/Informe-Anual-ANFAC-2020.pdf

                     (11)

                  https://cincodias.elpais.com/cincodias/2021/07/22/companias/1626961844_041144.html

                     (12)

                  https://www.consultancy.eu/news/6273/global-chip-shortage-costs-automotive-sector-90-billion

                     (13)

                        Пак там.

                     (14)

                        Ford, Mercedes-Benz, Renault, Seat, Stellantis Group и Volkswagen

                     (15)

                  https://www.silicon.es/la-falta-de-chips-paraliza-la-industria-automovilistica-espanola-2440494

                     (16)

                  https://inaem.aragon.es/sites/default/files/recursos/detecta_ettes_21.pdf

                     (17)

                  https://inaem.aragon.es/cursos-formacion

                     (18)

                  https://inaem.aragon.es/buscador-de-cursos-cta

                     (19)

                  https://caaragon.com/

                     (20)

                  http://www.aragon.es/iaest
                   (Registered unemployment, June 2021)

                     (21)

                  https://www.facebook.com/GobAragon/posts/6537004519658572

                     (22)

                  https://datosmacro.expansion.com/paro-epa/espana-comunidades-autonomas/aragon

                     (23)

                  https://ec.europa.eu/eurostat/statistics-explained/index.php?title=Unemployment_statistics

                     (24)

                  http://www.aragon.es/iaest
                   (Registered unemployment, June 2021)

                     (25)

                        ISCED 0-2

                     (26)

                        ISCED 3

                     (27)

                        ISCED 4

                     (28)

                        ISCED 5-8

                     (29)

                        Коботите или колаборативните роботи са универсални платформи за автоматизация, които могат да се използват за огромен набор от дейности — от шлайфане и полиране до поддръжка на машини, кръвни тестове или опаковане на храни.

                     (30)

                        Акумулатори за хибридни електрически превозни средства.

                     (31)

                        Работната група за автомобилната индустрия (AIAG) е организация с нестопанска цел, в която дружествата от отраслите за мобилност си сътрудничат за намаляване на разходите и сложността на веригата на доставките. Сред членовете на AIAG са световни производители на оригинално оборудване, като GM, Boeing, Toyota, Tesla, Honda, Polaris, Volkswagen, Caterpillar, Nissan, Stellantis и др., и много от техните доставчици на части, измежду които Adient, ZF, Aptive, Bosch, Tenneco, Continental, Magna, Lear, Dana, Freudenberg.

                     (32)

                  https://www.miteco.gob.es/es/calidad-y-evaluacion-ambiental/temas/economia-circular/estrategia/

                     (33)

                        За да се избегне използването на десетични запетаи, прогнозните разходи за един работник са закръглени. Закръгляването обаче не влияе върху общите разходи за всяка мярка, които остават същите както в подаденото от Испания заявление.

                     (34)

                        Общата сума не съвпада напълно поради закръгляването.

                     (35)

                        Разходите за един участник по тази мярка са дадени единствено за целите на представянето, тъй като действителните разходи на участник ще зависят от индивидуалното положение на всеки работник и доколко той/тя отговаря на критериите за различните видове стимули.

                     (36)

                  http://www.ugt.es

                     (37)

                  https://www.ccoo.es

                     (38)

                  https://www.cepyme.es

                     (39)

                  https://www.ceoe.es

                     (40)

                        EGF/2008/004 ES Castilla y León и Aragón automotive, COM(2009) 150; EGF/2010/016 ES Aragón retail, COM(2010) 615; EGF/2011/017 ES Aragón construction, COM(2012) 290 и EGF/2014/003 ES Aragón food and beverage services, COM(2014) 456.

                     (41)

                        OВ L 433, 22.12.2020 г., стр. I/11.

                     (42)

                        OВ L 433, 22.12.2020 г., стр. I/29.

                     (43)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014, (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (44)

                        OВ L 153, 3.5.2021 г., стр. 48.

                     (45)

                        OВ L 433, 22.12.2020 г., стр. I/29.

                     (46)

                        Регламент (ЕС, Евратом) № 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433, 22.12.2020 г., стр. I/11).

                     (47)

                        Регламент (ЕО) № 1893/2006 на Европейския парламент и на Съвета от 20 декември 2006 г. за установяване на статистическа класификация на икономическите дейности NACE Rev. 2 и за изменение на Регламент (ЕИО) № 3037/90 на Съвета, както и на някои ЕО регламенти относно специфичните статистически области (ОВ L 393, 30.12.2006 г., стр. 1).

                     (48)

                        Делегиран регламент (ЕС) 2019/1755 на Комисията от 8 август 2019 г. за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS). OВ L 270, 24.10.2019 г., стр. 1—56.

                     (49)
                  *
                        Датата да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 28.10.2021
            COM(2021) 686 final
            2021/0358(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с изменението на Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС

               ОБЯСНИТЕЛЕН МЕМОРАНДУМ

               1. Предмет на предложението

               Настоящото решение на Комисията съдържа предложение за решение на Съвета относно позицията, която трябва да се заеме от Съюза в рамките на Комитета на посланиците АКТБ—ЕС относно изменение на неговото Решение № 3/2019 за приемане на преходни мерки съгласно член 95, параграф 4 от Споразумението за партньорство между ЕС и държавите от Африка, Карибите и Тихоокеанския басейн (АКТБ)
                  1
               , подписано в Котону на 23 юни 2000 г. („Споразумението за партньорство от Котону“) („Решението за преходните мерки“)
                  2
               . Последното беше изменено за първи път с Решение № 2/2020 на Комитета на посланиците от 4 декември 2020 г.
                  3
               , с което срокът на прилагане на Споразумението за партньорство от Котону бе удължен до 30 ноември 2021 г. Комисията предлага допълнително удължаване на срока на прилагане на всички разпоредби на Споразумението за партньорство от Котону до 30 юни 2022 г. или до влизането в сила или временното прилагане на новото споразумение за партньорство между Съюза и държавите от АКТБ, в зависимост от това кое настъпи по-рано.

               2.Контекст на предложението

               2.1.Споразумението за партньорство от Котону

               От 2000 г. насам Споразумението за партньорство от Котону очертава рамката на отношенията между ЕС и 79-те държави от АКТБ. Споразумението бе сключено за срок от 20 години — от 1 март 2000 г. до 29 февруари 2020 г. Впоследствие то бе преразгледано през 2005 г. и 2010 г.

               На 17 декември 2019 г. прилагането на разпоредбите на Споразумението за партньорство от Котону беше удължено с Решение № 3/2019 на Комитета на посланиците АКТБ—ЕС до 31 декември 2020 г. или до влизането в сила на новото споразумение за партньорство между Съюза и държавите от АКТБ, в зависимост от това кое настъпи по-рано. Последното беше изменено за първи път с Решение № 2/2020 на Комитета на посланиците АКТБ—ЕС от 4 декември 2020 г.
                  4
               , с което срокът на прилагане на Споразумението за партньорство от Котону бе удължен до 30 ноември 2021 г.

               През септември 2018 г. започнаха преговори по ново споразумение за партньорство АКТБ—ЕС. На 15 април 2021 г. главните преговарящи парафираха текста на ново споразумение за партньорство между Съюза и членовете на Организацията на държавите от Африка, Карибите и Тихоокеанския басейн (OACPS). По-късно Комисията изпрати предложението си за подписване от страна на Съвета. Преговорите обаче бяха възобновени и понастоящем се водят по отношение на правното естество на споразумението. Стана ясно, че преговорите няма да доведат до ново споразумение, готово за прилагане към момента на изтичане на срока на действие на Споразумението за партньорство от Котону на 30 ноември 2021 г. Положението би довело до вакуум в отношенията между ЕС и АКТБ, който трябва да се запълни.

               2.2.Съветът на министрите АКТБ—ЕС

                  Съветът на министрите АКТБ—ЕС е орган на ниво министри, създаден със Споразумението (член 15 от Споразумението за партньорство от Котону). Той се състои, от една страна, от членове на Съвета на Европейския съюз и членове на Европейската комисия и, от друга, от член на правителството на всяка от държавите от АКТБ. Сред функциите на Съвета на министрите, наред с другото, е вземането на необходимите решения за прилагането и изпълнението на Споразумението за партньорство от Котону. Съветът на министрите взема решенията си с общо съгласие на страните по Споразумението. За да бъдат решенията валидни, трябва да присъстват: i) половината от членовете на Съвета на Европейския съюз (т.е. 14 министри от държавите — членки на ЕС), ii) един член на Комисията и iii) две трети от членовете, представляващи правителствата на държавите от АКТБ (т.е. членове на правителства от 55 различни държави от АКТБ).

               2.3.Преходни мерки

               Член 95, параграф 4, втора алинея от Споразумението за партньорство от Котону гласи следното: „Съветът на министрите приема всички преходни мерки, които могат да са необходими до влизането в сила на новото споразумение“. По смисъла на член 95, параграф 4, втора алинея от Споразумението за партньорство от Котону могат да се прилагат преходни мерки за удължаване на срока на прилагане на цялото СПК или на част от него до настъпване на датата, от която ще започне да се прилага новото споразумение (временно прилагане или влизане в сила). С цел да се запази правната, политическата и институционалната приемственост в отношенията с държавите от АКТБ, предвид факта, че новото споразумение няма да започне да се прилага преди изтичането на срока на действащата правна уредба, е нужно да се удължи срокът на прилагане на приетите преходни мерки с оглед продължаване на прилагането на настоящото споразумение.

               2.4.Изменението на преходни мерки от Комитета на посланиците АКТБ—ЕС

                  В съответствие с член 95, параграф 4 от Споразумението за партньорство от Котону решението относно преходните мерки трябва да бъде взето от Съвета на министрите АКТБ—ЕС. Съгласно член 15, параграф 4 от Споразумението за партньорство от Котону обаче Съветът на министрите може да делегира правомощия на Комитета на посланиците. За тази цел на 23 май 2019 г. Съветът на министрите делегира правомощието за приемане на решението относно преходните мерки на Комитета на посланиците
                     5
                  . Съгласно член 16, параграф 2 от Споразумението за партньорство от Котону Комитетът на посланиците, в рамките на възложения му от Съвета на министрите мандат, може да приема или изменя решения, които са обвързващи за страните.

                  В съответствие с член 1 от процедурния правилник на Комитета на посланиците
                     6
                   той заседава редовно, по-специално за подготовка на заседанията на Съвета на министрите, както и по искане на една от страните, когато това е необходимо. Предвид тази гъвкавост Комитетът на посланиците може да гарантира, че изменението на решението за преходните мерки ще бъде взето своевременно и не по-късно от средата на ноември 2021 г.

                  Поради това на едно от заседанията си Комитетът на посланиците АКТБ—ЕС трябва да приеме изменението на решението за преходните мерки („предвидения акт“). Целта на предвидения акт е да се удължи допълнително срокът на прилагане на Споразумението за партньорство от Котону, в неговата цялост, до 30 юни 2022 г. или до датата на влизане в сила или временното прилагане на новото споразумение за партньорство между Съюза и държавите от АКТБ, в зависимост от това кое от тях настъпи първо.

               3.Позиция, която трябва да се заеме от името на Съюза

                  Комисията предлага действащото решение за преходните мерки на Споразумението за партньорство от Котону да бъде изменено с оглед удължаване на срока на прилагане на Споразумението за партньорство от Котону до 30 юни 2022 г., освен ако новото споразумение влезе в сила или се прилага временно преди тази дата.

                  С оглед на изложеното по-горе предложената позиция на Съюза трябва да бъде приета на сесия на Комитета на посланиците АКТБ—ЕС.

               4.Правно основание

               4.4.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актовете с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  7
               .

               4.1.2.Приложение в конкретния случай

               По смисъла на член 95, параграф 4, втора алинея от Споразумението за партньорство АКТБ—ЕС, подписано в Котону на 23 юни 2000 г., могат да се прилагат преходни мерки за удължаване на срока на прилагане на цялото Споразумението за партньорство от Котону или само на част от него до настъпване на датата на прилагане на новото споразумение (временно прилагане или влизане в сила след ратифициране от всички страни по Споразумението). По-конкретно „Съветът на министрите приема всички преходни мерки, които могат да са необходими до влизането в сила на новото споразумение“.

               Следователно е ясно, че актът, който Комитетът на посланиците АКТБ—ЕС има за задача да приеме, представлява акт с правно действие. Предвиденото решение на Комитета на посланиците ще бъде обвързващо по силата на международното право съгласно предвиденото в член 15 и член 16 от Споразумението.

               Комитетът на посланиците е орган, създаден по силата на член 16 от Споразумението за партньорство от Котону.

               Европейският съюз е договаряща страна по Споразумението за партньорство от Котону, наред със своите държави членки, и следователно ще бъде обвързан от предвиденото решение на Комитета на посланиците.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Главната цел и основното съдържание на предвидения акт са свързани с функционирането на Споразумението за партньорство от Котону като цяло, по-специално с удължаването на срока на прилагането му след предвидената дата на изтичане на срока на действие. Така материалноправното основание за решението на Съвета трябва да се определи с оглед на Споразумението за партньорство от Котону като цяло
                  8
               .

               Споразумението за партньорство от Котону бе сключено като споразумение за асоцииране и съответно основанието за него беше член 310 от Договора за създаване на Европейската общност, който беше еквивалентът на член 217 от ДФЕС. От това следва, че материалноправното основание за предложеното решение е член 217 от ДФЕС.

               4.3. Заключение

               Главната цел и основното съдържание на предвидения акт са свързани с функционирането на Споразумението за партньорство от Котону като цяло, по-специално с удължаването на срока на прилагането му след предвидената дата на изтичане на срока на действие. Така материалноправното основание за решението на Съвета трябва да се определи с оглед на Споразумението за партньорство от Котону като цяло
                  9
               .

               Споразумението за партньорство от Котону бе сключено като споразумение за асоцииране и съответно основанието за него беше член 310 от Договора за създаване на Европейската общност, който беше еквивалентът на член 217 от ДФЕС. От това следва, че материалноправното основание за предложеното решение е член 217 от ДФЕС.

               2021/0358 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с изменението на Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 217 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за партньорство между членовете на Групата страни от Африка, Карибите и Тихоокеанския басейн (АКТБ), от една страна, и Европейския съюз и неговите държави членки, от друга страна (наричано по-нататък „Споразумението за партньорство АКТБ—ЕС“)
                  10
                бе подписано в Котону на 23 юни 2000 г. Споразумението за партньорство АКТБ—ЕС влезе в сила на 1 април 2003 г. и се прилага до 30 ноември 2021 г. в съответствие с Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС („решение относно преходните мерки“)
                  11
               , изменено с Решение № 2/2020 на Комитета на посланиците АКТБ—ЕС от 4 декември 2020 г. за изменение на Решение № 3/2019 на Комитета на посланиците АКТБ—ЕС за приемане на преходни мерки в съответствие с член 95, параграф 4 от Споразумението за партньорство АКТБ—ЕС.

               (2)Съгласно член 95, параграф 4, първа алинея от Споразумението за партньорство АКТБ—ЕС през септември 2018 г. започнаха преговори по ново споразумение за партньорство АКТБ—ЕС. Новото споразумение няма да бъде готово за прилагане до датата на изтичане на срока на действие на настоящото споразумение за партньорство АКТБ—ЕС. Поради това се счита за необходимо да се измени Решение № 3/2019 за преходните мерки, за да се удължи допълнително срокът на прилагане на разпоредбите на настоящото споразумение за партньорство АКТБ—ЕС.

               (3)В член 95, параграф 4, втора алинея от Споразумението за партньорство АКТБ—ЕС е предвидено, че Съветът на министрите приема всички преходни мерки, които могат да са необходими до влизането в сила на новото споразумение.

               (4)Съгласно член 15, параграф 4 от СПК на 23 май 2019 г. Съветът на министрите АКТБ—ЕС делегира правомощията за приемане на преходни мерки на Комитета на посланиците АКТБ—ЕС. Комитетът на посланиците АКТБ—ЕС ще проведе редовно заседание, на което ще вземе решението за изменение на преходните мерки в съответствие с член 95, параграф 4 от Споразумението за партньорство АКТБ—ЕС.

               (5)Целесъобразно е да се определи позицията, която трябва да се заеме от името на Съюза в рамките на Комитета на посланиците АКТБ—ЕС, тъй като предвиденият акт ще има обвързващо действие за Съюза.

               (6)Разпоредбите на Споразумението за партньорство АКТБ—ЕС ще продължат да се прилагат с цел запазване на приемствеността в отношенията между Съюза и неговите държави членки, от една страна, и държавите от АКТБ, от друга страна. Поради това изменените преходни мерки нямат за цел внасяне на изменения в Споразумението за партньорство АКТБ—ЕС, както е посочено в член 95, параграф 3 от него,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Комитета на посланиците АКТБ—ЕС, съгласно член 95, параграф 4 от Споразумението за партньорство АКТБ—ЕС, е да се измени Решение № 3/2019 за преходните мерки с цел удължаване на срока на прилагане на разпоредбите на Споразумението за партньорство АКТБ—ЕС в неговата цялост до 30 юни 2022 г. или до влизането в сила или временното прилагане на новото споразумение за партньорство между Съюза и държавите от АКТБ, в зависимост от това кое от тях настъпи първо.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съвета от 19 декември 2002 г. за сключване на Споразумение за партньорство между държавите от Африка, Карибите и Тихоокеанския басейн, от една страна, и Европейската общност и нейните държави членки, от друга, подписано в Котону на 23 юни 2000 г. (OВ L 65, 8.3.2003 г., стр. 27).

                     (2)

                        Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС [2020/2].

                     (3)

                        Решение № 2/2020 на Комитета на посланиците АКТБ—ЕС от 4 декември 2020 г. за изменение на Решение № 3/2019 на Комитета на посланиците АКТБ—ЕС за приемането на преходни мерки в съответствие с член 95, параграф 4 от Споразумението за партньорство АКТБ—ЕС.

                     (4)

                        Решение № 2/2020 на Комитета на посланиците АКТБ—ЕС от 4 декември 2020 г. за изменение на Решение № 3/2019 на Комитета на посланиците АКТБ—ЕС за приемането на преходни мерки в съответствие с член 95, параграф 4 от Споразумението за партньорство АКТБ—ЕС.

                     (5)

                        Решение № 1/2019 на Съвета на министрите АКТБ—ЕС от 23 май 2019 г. относно делегирането на правомощия на Комитета на посланиците АКТБ—ЕС за вземане на решението за приемане на преходни мерки съгласно член 95, параграф 4 от Споразумението за партньорство АКТБ—ЕС [2019/920] (ОВ L 146, 5.6.2019 г., стр. 114).

                     (6)

                        Решение № 3/2005 на Съвета на министрите АКТБ—ЕС от 8 март 2005 г. относно приемането на процедурния правилник на Комитета на посланиците АКТБ—ЕО (ОВ L 95, 14.4.2005 г., стр. 51).

                     (7)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (8)

                        Вж. по-специално решението от 4 септември 2018 г., Комисия/Съвет („Казахстан“), C-244/17, [ECLI:EU:C:2018:662], т. 40, както и цитираната в него съдебна практика.

                     (9)

                        Вж. по-специално решението от 4 септември 2018 г., Комисия/Съвет („Казахстан“), C-244/17, [ECLI:EU:C:2018:662], т. 40, както и цитираната в него съдебна практика.

                     (10)

                        Споразумение (OВ L 317, 15.12.2000 г., стp. 3), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27), и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).

                     (11)

                        Решение № 3/2019 на Комитета на посланиците АКТБ—ЕС от 17 декември 2019 г. за приемане на преходни мерки съгласно член 95, параграф 4 от Споразумението за партньорство АКТБ—ЕС [2020/2].